שולה אמאובי

פולשולה "שולה" אמאובי (באנגלית: Shola Ameobi; נולד ב-12 באוקטובר 1981 בזאריה שבניגריה) הוא כדורגלן עבר ניגרי ששיחק בעמדת החלוץ. שיחק 14 שנים בקבוצת ניוקאסל יונייטד.

ביוגרפיה
אמאובי נולד בעיר זאריה שבניגריה כבן הבכור להוריו, וב-1986 משפחתו היגרה לאנגליה והשתקעה בעיר ניוקאסל כאשר אמאובי היה בן חמש שנים.

בגיל 13 הצטרף אמאובי למחלקת הנוער של ניוקאסל יונייטד. ב-9 בספטמבר 2000 ערך את הופעתו הבכורה בקבוצה הבוגרת בתיקו 0-0 נגד צ'לסי, כשבמקביל החל לשחק בנבחרת אנגליה הצעירה, בשורותיה ערך 20 הופעות בהן כבש 7 שערים. ב-13 בינואר 2001 הבקיע את שערו הראשון בניוקאסל בניצחון 1–3 על קובנטרי סיטי. ב-27 במרץ 2008 הושאל לסטוק סיטי עד לסוף העונה. ב-29 במרץ ערך את הופעתו הבכורה בקבוצה בתיקו 1-1 נגד שפילד ונסדיי.

ב-2009 הביע לראשונה את רצונו לשחק עבור נבחרת ניגריה הבוגרת. ב-1 בנובמבר 2011 פיפ"א אישרה לאמאובי לשחק בנבחרת ניגריה אף על פי ששיחק בנעוריו בנבחרת אנגליה הצעירה. ב-14 בנובמבר 2012 ערך אמאובי את הופעת הבכורה שלו בנבחרת ניגריה במשחק ידידות נגד ונצואלה, בו אף כבש אמאובי שער בניצחון 1–3. בהמשך, אמאובי אף ערך שתי הופעות במדי ניגריה במהלך גביע העולם בכדורגל 2014.

ב-23 במאי 2014 ניוקאסל הודיעה שאמאובי יעזוב את הקבוצה לאחר 14 שנה. בתגובה לעזיבתו של אמאובי, שנתפס כסמל מקומי בניוקאסל, מחו אוהדי הקבוצה ואחדים מהם אף הקימו מאהל מחאה מול כניסת השחקנים באצטדיון סנט ג'יימס פארק כשהם מסרבים להתפנות עד שהנהלת המועדון תחזור בה מההחלטה האומללה לשחרר את אמאובי. לבסוף התרצו האוהדים לאחר שאמאובי ואחד מנציגי ההנהלה פקדו יחדיו את המאהל, והבטיחו למוחים כי נציגותה של משפחת אמאובי במועדון תימשך עם הישארותו בקבוצה של אחיו הצעיר של אמאובי, סאמי אמאובי. ההבטחה אכן קוימה וסאמי שיחק במועדון בעונה החולפת, אולם לאחריה הושאל לקארדיף סיטי ובהמשך עזב סופית את ניוקאסל. עזיבתו של סאמי אמאובי הוסיפה לקרע העמוק ולסכסוך המתמשך בין הנהלת המועדון ואוהדי ניוקאסל, שהתקשו לקבל את הבשורה כי משפחת אמאובי עזבה את המועדון.

ב-11 באוגוסט 2014 חתם בגזיאנטפ הטורקית לעונה אחת. ב-13 בספטמבר ערך את הופעתו הבכורה נגד קייסריספור. ב-19 בספטמבר הבקיע את שערו הבכורה בתיקו 1-1 נגד אדנספור. ב-29 בדצמבר 2014 עזב את הקבוצה מסיבות משפחתיות.

ב-29 בינואר 2015 חזר לפרמייר ליג, וחתם בקריסטל פאלאס עד לסוף העונה. ב-21 בפברואר 2015 ערך את הופעתו הבכורה בקבוצה בהפסד 1–2 לארסנל. ב-23 באוקטובר 2015 חתם בבולטון וונדררס. יום לאחר מכן ב-24 באוקטובר ערך את הופעתו הבכורה בקבוצה כשעלה כמחליף בדקה ה-12 והבקיע את שערו הראשון בבולטון בתיקו 1-1 נגד לידס יונייטד. ב-23 בינואר 2016 שוחרר מהקבוצה.

ב-12 בפברואר 2016 חתם בפליטווד טאון מהליגה השלישית באנגליה. יום לאחר מכן, ב-13 בפברואר ערך את הופעתו הבכורה בתיקו 0-0 נגד פורט ולה. ב-1 במרץ כבש את שערו הראשון בקבוצה בניצחון 1–2 על ג'ילינגהאם.

ב-3 בפברואר 2017 חתם בנוטס קאונטי עד לסיום העונה. בסיום העונה האריך את חוזהו בעונה נוספת. ב-22 במאי 2018 הודיע הקבוצה על עזיבתו של אמאובי בסיום העונה.

ב-22 ביוני 2019 ולאחר לחץ גדול מצד אוהדי הקבוצה, הודיעה ניוקאסל על חזרתו של אמאובי למועדון ומינויו לתפקיד חדש: מאמן ההשאלות. בכך הסתיימה קריירת המשחק של אמאובי.

תארים
ניוקאסל יונייטד
 גביע האינטרטוטו - 2005/06
 פוטבול ליג צ'מפיונשיפ - 2009/10

קישורים חיצוניים

 סטטיסטיקות ופרופיל באתר ניוקאסל יונייטד


קטגוריה:כדורגלנים ניגרים
קטגוריה:חלוצי כדורגל ניגרים
קטגוריה:כדורגלני ניוקאסל יונייטד
קטגוריה:כדורגלני סטוק סיטי
קטגוריה:כדורגלני קריסטל פאלאס
קטגוריה:כדורגלני בולטון וונדררס
קטגוריה:כדורגלני פליטווד טאון
קטגוריה:כדורגלני נוטס קאונטי
קטגוריה:כדורגלני נבחרת ניגריה
קטגוריה:כדורגלני מונדיאל 2014
קטגוריה:ניגרים שנולדו ב-1981